นายกรัฐมนตรี ย้ำวัคซีนโควิด-19 ล็อตแรก 2 แสนโดส ถึงไทยปลายเดือนกุมภาพันธ์ ใช้เวลา 3 วันก่อนฉีดเข็มแรก
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยืนยันว่า วัคซีนโควิด-19 ล็อตแรกจากซิโนแวค จำนวน 2 แสนโดส จะส่งถึงไทยปลายเดือนกุมภาพันธ์นี้ และจะใช้เวลา 3 วันในการเตรียมการฉีดวัคซีนเข็มแรก ซึ่งมีแผนในการกำหนดกลุ่มเป้าหมายที่จะได้รับวัคซีนไว้แล้วและเป็นไปตามข้อบัญญัติของวัคซีนของแต่ละบริษัทว่าควรฉีดให้คนกลุ่มอายุใด เพื่อไม่ให้เกิดผลกระทบด้านอื่นๆ ส่วนวัคซีนล็อตที่ 2 จำนวน 8 แสนโดส และล็อตที่ 3 อีก 1 ล้านโดส จะทยอยตามมา และจะนำไปฉีดเข็มที่ 2 ให้กับกลุ่มแรกที่ได้รับวัคซีนไปแล้ว รวมถึงประชาชนที่มีความเสี่ยง ซึ่งได้เน้นย้ำให้พิจารณาพื้นที่เสี่ยงร่วมด้วย เพราะนอกจากบุคลากรทางการแพทย์แล้ว ยังมีกลุ่มเสี่ยงอื่นๆ เช่น แรงงานและผู้ที่อยู่ในพื้นที่ท่องเที่ยวนายกรัฐมนตรี กล่าวด้วยว่า วัคซีนของบริษัทแอสตร้าเซเนก้า จำนวน 26 ล้านโดส จะส่งถึงประเทศไทยประมาณเดือนพฤษภาคม หรือมิถุนายน 2564 และจะตามมาอีก 35 ล้านโดส เมื่อได้รับมาแล้วก็จะกำหนดแผนในการฉีดวัคซีนให้มีความต่อเนื่องและสอดคล้องกัน ส่วนความก้าวหน้าการขึ้นทะเบียนวัคซีนโควิด-19 นั้น สํานักงานคณะกรรมการอาหารและยา หรือ อย.ของไทย ได้ขึ้นทะเบียนให้กับบริษัทแอสตร้าเซเนก้าแล้ว ส่วนของซิโนแวคจะดำเนินการให้ทันก่อนที่วัคซีนล็อตแรกจะเข้ามา ส่วนที่กำลังขอขึ้นทะเบียนในขณะนี้ คือวัคซีนของบริษัท จอห์นสัน แอนด์ จอห์นสัน อยู่ระหว่างรอเอกสารจากทางบริษัท ขณะที่วัคซีนของบริษัท โมเดอร์นาและไฟเซอร์ อยู่ระหว่างการพูดคุยแต่ยังไม่มีการส่งเอกสารเข้ามา ซึ่งยืนยันว่าไทยไม่ได้มีการปิดกั้นนอกจากนี้ นายกรัฐมนตรี ยืนยันว่า การฉีดวัคซีนเป็นสถานการณ์ฉุกเฉิน ดังนั้น หากภาคเอกชนจะนำเข้าวัคซีน จะต้องขออนุญาตจาก อย.ก่อน และที่สำคัญจะต้องฉีดตามแผนที่รัฐบาลกำหนด เพื่อความปลอดภัยของทุกคน